หุ้นกลุ่มเดินเรือ กำลังกลับมาร้อนแรง
ถ้าถามว่า นับจากต้นปีมานี้ หุ้นกลุ่มไหนที่ปรับตัวขึ้นมาอย่างร้อนแรงบ้าง  หนึ่งในนั้นน่าจะมีหุ้นกลุ่มเดินเรือรวมอยู่ด้วย  อุตสาหกรรมเดินเรือ ดูเหมือนจะเป็นอีกธุรกิจหนึ่ง ที่ได้รับผลกระทบจากการระบาดของโควิด 19 ในช่วงแรก ๆ แต่เวลาผ่านไปไม่นาน ทำไมหุ้นกลุ่มนี้ จึงกลับมาร้อนแรงอีกครั้ง ? ลงทุนแมนจะเล่าให้ฟัง
17 มี.ค. 2564

หุ้นกลุ่มเดินเรือ กำลังกลับมาร้อนแรง /โดย ลงทุนแมน
ถ้าถามว่า นับจากต้นปีมานี้ หุ้นกลุ่มไหนที่ปรับตัวขึ้นมาอย่างร้อนแรงบ้าง 
หนึ่งในนั้นน่าจะมีหุ้นกลุ่มเดินเรือรวมอยู่ด้วย
อุตสาหกรรมเดินเรือ ดูเหมือนจะเป็นอีกธุรกิจหนึ่ง
ที่ได้รับผลกระทบจากการระบาดของโควิด 19 ในช่วงแรก ๆ
แต่เวลาผ่านไปไม่นาน ทำไมหุ้นกลุ่มนี้ จึงกลับมาร้อนแรงอีกครั้ง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามาดูกันก่อนว่า ตั้งแต่ต้นปี 2021 
หุ้นกลุ่มเดินเรือรายใหญ่ในตลาดหุ้นไทย 3 ตัว มีมูลค่าบริษัทปรับเพิ่มขึ้นมาเท่าไร
1. บริษัท อาร์ ซี แอล จำกัด (มหาชน) หรือ RCL มูลค่าบริษัท เพิ่มขึ้นประมาณ 61% 
2. บริษัท พรีเชียส ชิพปิ้ง จำกัด (มหาชน) หรือหุ้น PSL มูลค่าบริษัท เพิ่มขึ้นประมาณ 47% 
3. บริษัท โทรีเซนไทย เอเยนต์ซีส์ จำกัด (มหาชน) หรือ TTA มูลค่าบริษัท เพิ่มขึ้นประมาณ 36%
ซึ่งหุ้นทั้ง 3 ตัว ปรับตัวขึ้นมากกว่าตลาดหุ้นไทยที่ปรับตัวเพิ่มขึ้นมาประมาณ 9%
ที่เป็นแบบนี้ ส่วนหนึ่งก็เนื่องมาจาก
นักลงทุนกำลังคาดหวังว่า รายได้ของบริษัทเดินเรือเหล่านี้กำลังจะเติบโตมากขึ้นในอนาคต
โดยรายได้ของบริษัทเดินเรือนั้น หลัก ๆ คือมาจาก 
“ค่าระวางเรือ (Ocean Freight Charges)” หรือค่าขนส่งสินค้าไปทางเรือ ซึ่งจะคิดคำนวณจากรายละเอียดการขนส่ง เช่น ระยะทางการขนส่ง ประเภทของสินค้า น้ำหนักของสินค้า
และปัจจุบัน หุ้นกลุ่มเดินเรือในตลาดหุ้นไทยนั้น มีอยู่ 2 กลุ่มหลัก ๆ คือ
1. กลุ่มเดินเรือเทกอง หมายถึง เรือที่ขนสินค้าครั้งละมาก ๆ โดยไม่มีภาชนะบรรจุ​สินค้า 
ซึ่งสินค้าพวกนี้ ก็อย่างเช่น แร่เหล็ก ถ่านหิน สินค้าเกษตร ซึ่งหุ้นที่อยู่ในกลุ่มนี้คือ หุ้น TTA และ PSL
โดยหุ้นกลุ่มนี้ มีดัชนีค่าระวางเรือที่เกี่ยวข้องก็คือ BDI (Baltic Dry Index)
2. กลุ่มเดินเรือที่ขนส่งสินค้าโดยบรรจุอยู่ในตู้คอนเทนเนอร์ ซึ่งหุ้นที่อยู่ในกลุ่มนื้คือ หุ้น RCL
โดยจะมีดัชนีค่าระวางเรือที่เกี่ยวข้อง คือ CCFI (China Containerized Freight Index)  และ SCFI (Shanghai Containerized Freight Index)
หลายปีก่อนหน้านี้ อุตสาหกรรมขนส่งสินค้าทางเรือนั้นค่อนข้างซบเซา
เนื่องจากภาวะ Oversupply หรือปริมาณเรือในอุตสาหกรรมที่มีมากเกินไป ในช่วงปี 2551-2559
ภาวะอุตสาหกรรมที่ไม่สู้ดีนักมาหลายปี ยังถูกซ้ำเติมด้วยสงครามการค้าระหว่างจีนและสหรัฐอเมริกาในปี 2561
พอเรื่องเป็นแบบนี้ จึงส่งผลต่อห่วงโซ่อุปทานการค้าทั่วโลกอย่างหนัก และส่งผลกระทบอย่างหนักต่อหุ้นกลุ่มเดินเรืออย่างหลีกเลี่ยงไม่ได้
พอสงครามการค้าเริ่มจะเบาบางลงไป อุตสาหกรรมเดินเรือขนส่งสินค้าทำท่าจะกลับมาฟื้นตัว ก็ดันมาเกิดการแพร่ระบาดของโควิด 19 ตั้งแต่ปลายปี 2562 อีก จนสร้างฝันร้ายให้แก่ผู้ประกอบการในอุตสาหกรรมเดินเรือขนส่งสินค้า และแน่นอนว่าคนที่ลงทุนในหุ้นกลุ่มเดินเรือด้วย
แม้ว่า ผลกระทบจากโควิด 19 ทำให้เกิดภาวะเศรษฐกิจถดถอยทั่วโลก 
การปิดเมือง ส่งผลโดยตรงต่อความต้องการขนส่งสินค้าทางเรือ
แต่อีกด้านหนึ่ง เรื่องนี้ก็ทำให้เกิดปัญหาการขาดแคลนตู้คอนเทนเนอร์ เนื่องจากมีตู้คอนเทนเนอร์ จำนวนมากที่ยังคงตกค้างอยู่ในสหรัฐอเมริกาและสหภาพยุโรป
นอกจากนี้ การชะลอตัวของอุตสาหกรรมในช่วงหลายปีก่อนหน้า 
ประกอบกับการที่สถาบันการเงินหลายแห่งไม่ปล่อยกู้ให้แก่บริษัทเดินเรือ เพื่อนำไปต่อเรือใหม่ ก็ส่งผลให้อุปทานของเรือใหม่ ๆ ในอุตสาหกรรมลดลงตามไปด้วย
แต่นับตั้งแต่ครึ่งปีหลังของปี 2563 เศรษฐกิจโลกก็เริ่มส่งสัญญาณฟื้นตัว 
ประกอบกับการมาของวัคซีนป้องกันโควิด 19
ทำให้อุปสงค์ในการขนส่งสินค้าเริ่มกลับมาเพิ่มมากขึ้นอีกครั้ง
เมื่อความต้องการขนส่งสินค้าเพิ่มมากขึ้น
ขณะที่อุปทานเรือสำหรับขนส่งยังมีจำกัด และยังพ่วงด้วยปัญหาการขาดแคลนตู้คอนเทนเนอร์ ที่เกิดขึ้นก่อนหน้านี้
พอเรื่องเป็นแบบนี้ จึงทำให้บริษัทเดินเรือ มีอำนาจในการต่อรองราคากับลูกค้า ในเรื่องของการเก็บค่าระวางสำหรับการส่งสินค้าให้เพิ่มสูงขึ้น
ซึ่งเรื่องนี้ได้สะท้อนออกมาผ่านดัชนี ที่สะท้อนราคาค่าระวางประเภทต่าง ๆ
ลองมาดูการปรับตัวของดัชนี BDI ดัชนี CCFI และ ดัชนี SCFI ในช่วงที่ผ่านมา
ณ สิ้นปี 2562
- ดัชนี BDI อยู่ที่ 976 จุด
- ดัชนี CCFI อยู่ที่ 879 จุด
- ดัชนี SCFI อยู่ที่ 959 จุด
ณ สิ้นปี 2563  
- ดัชนี BDI อยู่ที่ 1,366 จุด
- ดัชนี CCFI อยู่ที่ 1,659 จุด
- ดัชนี SCFI อยู่ที่ 2,783 จุด
ดัชนี BDI ปรับขึ้นมา 40% ดัชนี CCFI ปรับขึ้นมา 89% และดัชนี SCFI ปรับขึ้นมา 190%
และเรื่องนี้จึงทำให้นักลงทุนเริ่มเพ่งความสนใจมายังหุ้นกลุ่มเดินเรือกันมากขึ้น 
ส่งผลให้ราคาหุ้นของบริษัทเดินเรือเหล่านี้ ปรับตัวขึ้นอย่างร้อนแรงในช่วงที่ผ่านมา
เพราะคาดว่า ผลประกอบการของหุ้นกลุ่มนี้จะดีขึ้นมากในอนาคต
อย่างไรก็ตาม หุ้นกลุ่มเดินเรือนั้น มักถูกมองว่าเป็นหุ้นวัฏจักร (Cycle Stock) เนื่องจากผลประกอบการที่มักจะขึ้น ลงเป็นรอบ ๆ ซึ่งรอบหนึ่งบางครั้งก็อาจใช้เวลาเป็นสิบปี
ที่เป็นแบบนี้ เนื่องจากช่วงเวลาที่ดัชนีค่าระวางเรือสูง หมายถึง ช่วงที่อุตสาหกรรมเดินเรือส่งสินค้า กำลังเฟื่องฟู ความต้องการขนส่งสินค้าเพิ่มขึ้นอย่างมาก
เมื่อความต้องการขนส่งทางทะเลเพิ่มขึ้นมาก
บริษัทหลายแห่งในอุตสาหกรรม ก็มักจะส่งคำสั่งให้มีการสร้างเรือขนส่งสินค้ากันมาก
และเนื่องจากระยะเวลาก่อสร้างเรือนั้นใกล้เคียงกัน จึงทำให้มีเรือขนส่งสินค้าออกมาจำนวนมาก และนำไปสู่ภาวะ Oversupply ได้ จนสุดท้าย ก็จะทำให้ดัชนีค่าระวางเรือนั้น ค่อย ๆ ลดลงอีกครั้ง
เมื่อดัชนีค่าระวางเรือลดลง หลายบริษัทก็ต้องประสบกับภาวะขาดทุน เพราะรายได้เข้ามาไม่คุ้มต้นทุนที่เสีย
จนบางบริษัทต้องออกจากอุตสาหกรรมไป ปริมาณเรือที่ใช้ขนส่งในอุตสาหกรรมนี้ก็จะลดลงอีกครั้ง
และเมื่อมีความต้องการขนส่งสินค้าเพิ่มสูงขึ้นอีกครั้ง ปริมาณเรือที่น้อย จึงดันให้ดัชนีค่าระวางเรือเพิ่มสูงอีกครั้ง จนนำไปสู่การสร้างเรือใหม่ วนเวียนแบบนี้เรื่อย ๆ เป็นวัฏจักร
อีกหนึ่งประเด็นที่ลืมไม่ได้ก็คือ ความผันผวนของราคาน้ำมันที่เป็นสินค้าโภคภัณฑ์ 
ซึ่งนับเป็น ต้นทุนหลัก ของบริษัทเดินเรือ
ช่วงที่ราคาน้ำมันต่ำลง ต้นทุนของบริษัทเดินเรือก็จะลดลงจนทำให้บริษัทอาจมีกำไรเพิ่มขึ้นมาก แม้ว่าปริมาณการขนส่งสินค้าอาจจะลดลง
ในทางกลับกันช่วงที่ราคาน้ำมันเพิ่มขึ้น บริษัทเดินเรืออาจขาดทุน แม้ว่าปริมาณการขนส่งสินค้าอาจจะเพิ่มขึ้นก็ตาม
ดังนั้น การลงทุนในหุ้นกลุ่มเดินเรือที่มีลักษณะเป็นหุ้นวัฏจักร และมีปัจจัยเรื่องความผันผวนของต้นทุน อย่างเช่น ราคาน้ำมัน เราจึงควรต้องทำความเข้าใจภาพรวมของอุตสาหกรรม และปัจจัยความผันผวนเหล่านี้ให้ดี
เพราะถ้าเราเข้าไปลงทุนได้ถูกจังหวะเวลา เราก็สามารถทำกำไรจากการลงทุนได้ 
แต่ในทางกลับกัน ถ้าเราเข้าไปลงทุนผิดจังหวะ มันก็อาจเป็นฝันร้ายของเราได้ เช่นกัน..
หมายเหตุ: บทความนี้ไม่ได้มีเจตนาชี้นำให้ซื้อหรือขายหุ้นเหล่านี้ การลงทุนมีความเสี่ยง ผู้ลงทุนควรศึกษาข้อมูลให้ครบถ้วนก่อนการตัดสินใจลงทุนทุกครั้ง
 ╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-รายงานประจำปี 2562, บริษัท พรีเชียส ชิพปิ้ง จำกัด (มหาชน),บริษัท อาร์ ซี แอล จำกัด (มหาชน) และบริษัท โทรีเซนไทย เอเยนต์ซีส์ จำกัด (มหาชน)
-คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2562-2563, บริษัท พรีเชียส ชิพปิ้ง จำกัด (มหาชน), บริษัท อาร์ ซี แอล จำกัด (มหาชน) และบริษัท โทรีเซนไทย เอเยนต์ซีส์ จำกัด (มหาชน)
-
-
-